b'\n_START_ARTICLE_\nOndes Martenot\n_START_PARAGRAPH_\nOndes Martenot (p\xc3\xa5 norsk: Martenot-b\xc3\xb8lger) er et tidlig elektronisk instrument som den franske cellisten Maurice Martenot (1898-1980) fant opp. Det er basert p\xc3\xa5 radior\xc3\xb8r, og lyden kan minne om musikk frembragt p\xc3\xa5 sag. Instrumentet har b\xc3\xa5de vanlige tangenter og en list der en kan flytte en metallring for \xc3\xa5 lage kontinuerlig toneendring, inklusive alle frekvensene mellom standardtonene. Konstrukt\xc3\xb8ren laget selv de f\xc3\xb8rste instrumentene og en \xc3\xb8vingsmanual som skulle hjelpe til med \xc3\xa5 beherske spilleteknikken. Det blir regnet som det mest popul\xc3\xa6re av elektroniske instrumenter konstruert i mellomkrigstiden._NEWLINE_Det ble inkludert i komposisjoner av blant andre avantgarde-komponistene Olivier Messiaen og Arthur Honegger og var popul\xc3\xa6r musikk til spennende scener i science fiction-filmer p\xc3\xa5 1950-tallet.'